Document ID: 32019D0346

Reference:
1.3.2019
LV
Eiropas Savienības Oficiālais Vēstnesis
L 62/12
PADOMES LĒMUMS (KĀDP) 2019/346
(2019. gada 28. februāris),
ar ko ieceļ amatā Eiropas Savienības īpašo pārstāvi cilvēktiesību jautājumos
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 33. pantu un 31. panta 2. punktu,
ņemot vērā Savienības Augstās pārstāves ārlietās un drošības politikas jautājumos priekšlikumu,
tā kā:
(1)
2012. gada 25. jūlijā Padome pieņēma Lēmumu 2012/440/KĀDP (1), ar ko Stavros LAMBRINIDIS kungs tika iecelts par Eiropas Savienības īpašo pārstāvi (ESĪP) cilvēktiesību jautājumos. ESĪP pilnvaru termiņš beigsies 2019. gada 28. februārī.
(2)
Būtu jāieceļ jauns ESĪP cilvēktiesību jautājumos uz 24 mēnešu laikposmu,
IR PIEŅĒMUSI ŠO LĒMUMU.
1. pants
Eiropas Savienības īpašais pārstāvis
Ar šo Eamon GILMORE kungs tiek iecelts par Eiropas Savienības Īpašo pārstāvi (ESĪP) cilvēktiesību jautājumos līdz 2021. gada 28. februārim. Padome, pamatojoties uz Politikas un drošības komitejas (PDK) novērtējumu un Savienības Augstā pārstāvja ārlietās un drošības politikas jautājumos (AP) priekšlikumu, var nolemt ESĪP pilnvaras izbeigt agrāk.
2. pants
Politikas mērķi
ESĪP pilnvaru pamatā ir Savienības politikas mērķi cilvēktiesību jomā, kas noteikti Līgumā par Eiropas Savienību, Eiropas Savienības Pamattiesību hartā, kā arī ES Stratēģiskajā satvarā par cilvēktiesībām un demokrātiju un ES Rīcības plānā cilvēktiesību un demokrātijas jomā:
a)
uzlabot Savienības darbības efektivitāti, tās klātbūtni un pamanāmību saistībā ar cilvēktiesību aizsardzību un veicināšanu pasaulē un pozitīva vēstījuma par cilvēktiesībām izvirzīšanu, jo īpaši pilnveidojot Savienības sadarbību un politisko dialogu ar trešām valstīm, attiecīgajiem partneriem, uzņēmējiem, pilsonisko sabiedrību un starptautiskām un reģionālām organizācijām, kā arī darbojoties attiecīgajos starptautiskajos forumos;
b)
palielināt Savienības ieguldījumu, ar ko nostiprina demokrātiju un iestāžu izveidi, tiesiskumu un labu pārvaldību, kā arī veicina cilvēktiesību un pamatbrīvību ievērošanu visā pasaulē;
c)
uzlabot to darbību saskaņotību, kuras Savienība īsteno cilvēktiesību jomā, un panākt, lai cilvēktiesību jautājums tiktu iekļauts visās Savienības ārējās darbības jomās.
3. pants
Pilnvaras
Lai sasniegtu politikas mērķus, ESĪP ir pilnvarots:
a)
sekmēt to, ka tiek īstenota Savienības politika cilvēktiesību jomā, jo īpaši ES Stratēģiskais satvars par cilvēktiesībām un demokrātiju un ES Rīcības plāns cilvēktiesību un demokrātijas jomā, kā arī tiek īstenotas Savienības pamatnostādnes, instrumenti un rīcības plāni cilvēktiesību jomā, tostarp izstrādājot ieteikumus šajā sakarā;
b)
sekmēt to, ka tiek īstenotas Savienības nostājas, ko noteikusi Padome, par starptautisko humanitāro tiesību ievērošanas veicināšanu;
c)
sekmēt to, ka tiek īstenotas Savienības nostājas, ko noteikusi Padome, par atbalsta veicināšanu starptautiskajai krimināljustīcijai, jo īpaši Padomes Lēmums 2011/168/KĀDP (2) par Starptautisko Krimināltiesu;
d)
palīdzēt spēcīgāk izskanēt Eiropas balsij, izmantojot dialogus par cilvēktiesībām ar trešo valstu valdībām un starptautiskajām un reģionālajām organizācijām, kā arī pilsoniskās sabiedrības organizācijām un citiem attiecīgajiem rīcībspēkiem, lai Savienības politiku cilvēktiesību jomā padarītu efektīvāku un pamanāmāku; vadīt svarīgus cilvēktiesību dialogus ar trešām valstīm;
e)
sekmēt to, lai Savienības politika un darbības cilvēktiesību aizsardzības un veicināšanas jomā būtu saskaņotākas un konsekventākas, jo īpaši sekmējot attiecīgas Savienības politikas izstrādi;
f)
apspriežoties ar dalībvalstīm, sekmēt to, lai b) un c) apakšpunktā minētās Savienības nostājas būtu saskaņotākas un konsekventākas.
4. pants
Pilnvaru īstenošana
1.   ESĪP ir atbildīgs par pilnvaru īstenošanu AP pakļautībā.
2.   PDK uztur privileģētus sakarus ar ESĪP un ir galvenais ESĪP kontaktpunkts saziņā ar Padomi. PDK saskaņā ar savām pilnvarām, neskarot AP pilnvaras, dod ESĪP stratēģiskas norādes un politisku virzību.
3.   ESĪP darbojas ciešā koordinācijā ar Eiropas Ārējās darbības dienestu (EĀDD) un tā atbilstīgajiem dienestiem, lai nodrošinātu, ka to attiecīgais darbs cilvēktiesību jomā ir saskaņots un konsekvents.
5. pants
Finansējums
1.   Finanšu atsauces summa, kas paredzēta, lai segtu izdevumus saistībā ar ESĪP pilnvarām laikposmam no 2019. gada 1. marta līdz 2021. gada 28. februārim, ir 2 100 270,50 EUR.
2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
6. pants
Komandas izveide un tās sastāvs
1.   ESĪP saskaņā ar ESĪP pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam ir īpašas zināšanas konkrētos politikas jautājumos, kuras vajadzīgas pilnvaru īstenošanai. ESĪP laikus informē Padomi un Komisiju par komandas sastāvu.
2.   Dalībvalstis, Savienības iestādes un EĀDD var ierosināt personāla norīkošanu darbā pie ESĪP. Minētajam norīkotajam personālam atalgojumu maksā attiecīgi nosūtītāja dalībvalsts, nosūtītāja Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir kādas dalībvalsts valstspiederība.
3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
4.   ESĪP personāls tiek izvietots kopā ar attiecīgajām EĀDD nodaļām vai Savienības delegācijām, lai nodrošinātu to attiecīgo darbību saskaņotību un konsekvenci.
7. pants
ES klasificētās informācijas drošība
ESĪP un ESĪP komandas locekļi ievēro drošības principus un minimālos standartus, kas ir noteikti Padomes Lēmumā 2013/488/ES (3).
8. pants
Piekļuve informācijai un apgādes atbalsts
1.   Dalībvalstis, Komisija, EĀDD un Padomes Ģenerālsekretariāts nodrošina, lai ESĪP var piekļūt jebkurai atbilstīgai informācijai.
2.   Savienības delegācijas un dalībvalstu diplomātiskās pārstāvniecības attiecīgos gadījumos nodrošina materiāltehnisko atbalstu ESĪP.
9. pants
Drošība
Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar ESĪP pilnvarām un pamatojoties uz drošības situāciju viņa atbildībā esošajā teritorijā, veic visus praktiski iespējamos pasākumus visa ESĪP tiešā pakļautībā esošā personāla drošībai, īpaši:
a)
izveidojot konkrētu drošības plānu, kura pamatā ir EĀDD norādījumi un kurā ietverti konkrēti fiziski, organizatoriski un procesuāli drošības pasākumi, reglamentējot to, kā tiek pārvaldīta droša personāla pārvietošanās uz viņa atbildībā esošo teritoriju un droša pārvietošanās tajā, kā arī drošības incidentu pārvaldība, un paredzot ārkārtas situāciju plānu un evakuācijas plānu;
b)
nodrošinot, ka visam ārpus Savienības izvietotajam personālam ir augsta riska apdrošināšana atbilstīgi apstākļiem viņa atbildībā esošajā teritorijā;
c)
nodrošinot, ka visi ESĪP komandas locekļi, ko izvieto ārpus Savienības, tostarp vietējie līgumdarbinieki, pirms vai tūlīt pēc ierašanās viņa atbildībā esošajā teritorijā ir piedalījušies atbilstīgā drošības apmācībā, kuras pamatā ir riska izvērtējuma pakāpe, ko minētajai teritorijai piešķīris EĀDD;
d)
nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumiem un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.
10. pants
Ziņošana
ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām, jo īpaši Cilvēktiesību jautājumu darba grupai. Regulāros ziņojumus izsūta, izmantojot COREU tīklu. ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var tikt iesaistīts Eiropas Parlamenta informēšanā.
11. pants
Koordinācija
1.   ESĪP dod ieguldījumu Savienības darbības vienotībā, saskaņotībā un efektivitātē un palīdz nodrošināt, ka visi Savienības instrumenti un dalībvalstu darbības ir saskaņoti, lai sasniegtu Savienības politikas mērķus. ESĪP darbības saskaņo ar darbībām, ko veic dalībvalstis un Komisija, kā arī attiecīgā gadījumā – citi ESĪP. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
2.   Uz vietas tiek uzturēta cieša saikne ar attiecīgajiem dalībvalstu pārstāvniecību vadītājiem, Savienības delegāciju vadītājiem, kā arī Kopējās drošības un aizsardzības politikas misiju un operāciju vadītājiem vai komandieriem un attiecīgajā gadījumā ar citiem ESĪP. Viņi dara visu iespējamo, lai palīdzētu ESĪP īstenot pilnvaras.
3.   ESĪP uztur saikni un cenšas panākt darbību papildināmību un sinerģiju arī ar citiem starptautiskiem un reģionāliem rīcībspēkiem vadības līmenī un uz vietas. ESĪP cenšas uzturēt regulārus sakarus ar pilsoniskās sabiedrības organizācijām gan vadības līmenī, gan uz vietas.
12. pants
Pārskatīšana
Šā lēmuma īstenošanu un saderību ar citām Savienības darbībām regulāri pārskata. ESĪP regulāri iesniedz Padomei, AP un Komisijai progresa ziņojumus un līdz 2020. gada 30. novembrim – visaptverošu ziņojumu par pilnvaru īstenošanu.
13. pants
Stāšanās spēkā
Šis lēmums stājas spēkā tā pieņemšanas dienā.
To piemēro no 2019. gada 1. marta.
Briselē, 2019. gada 28. februārī
Padomes vārdā –
priekšsēdētājs
G. CIAMBA
(1)  Padomes Lēmums 2012/440/KĀDP (2012. gada 25. jūlijs), ar ko ieceļ amatā Eiropas Savienības īpašo pārstāvi cilvēktiesību jautājumos (OV L 200, 27.7.2012., 21. lpp.).
(2)  Padomes Lēmums 2011/168/KĀDP (2011. gada 21. marts) par Starptautisko Krimināltiesu un par Kopējās nostājas 2003/444/KĀDP atcelšanu (OV L 76, 22.3.2011., 56. lpp.)
(3)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).

Summary:
Eiropas Savienības īpašie pārstāvji cilvēktiesību jautājumos
Eiropas Savienības īpašie pārstāvji cilvēktiesību jautājumos
 
KOPSAVILKUMS:
Lēmums (KĀDP) 2019/346, ar ko ieceļ amatā Eiropas Savienības īpašo pārstāvi cilvēktiesību jautājumos
KĀDS IR ŠĪ LĒMUMA MĒRĶIS?
Ar to ieceļ amatā Eiropas Savienības īpašo pārstāvi (ESĪP) cilvēktiesību jautājumos.
SVARĪGĀKIE ASPEKTI
ESĪP uzdevums ir veicināt ES politikas mērķus cilvēktiesību jomā, kas noteikti ES līgumos, Pamattiesību hartā un ES stratēģijā par cilvēktiesībām un demokrātiju. Tie ietver:uzlabot ES darbības efektivitāti, tās klātbūtni un pamanāmību saistībā ar cilvēktiesību aizsardzību un veicināšanu, jo īpaši, darbojoties atbilstošos starptautiskos forumos un sadarbojoties un veidojot politisku dialogu ar: ārpussavienības valstīm;attiecīgajiem partneriem;uzņēmējiem;pilsonisko sabiedrību;starptautiskām un reģionālām organizācijām;palielināt ES ieguldījumu, ar ko nostiprina demokrātiju un iestāžu izveidi, tiesiskumu un labu pārvaldību, kā arī veicina cilvēktiesību un pamatbrīvību ievērošanu visā pasaulē;uzlabot to darbību saskaņotību, kuras ES īsteno cilvēktiesību jomā, un panākt, lai cilvēktiesību jautājums tiktu iekļauts visās darbības jomās saistībā ar citām valstīm.ESĪP ir atbildīgs par šo politikas mērķu īstenošanu un darbojas Savienības Augstā pārstāvja ārlietās un drošības politikas jautājumos pakļautībā. Padomes Politikas un drošības komiteja (PDK) dod ESĪP stratēģiskas norādes un politisku virzību un ir galvenais ESĪP kontaktpunkts sakariem ar Eiropas Savienības Padomi. ESĪP darbojas ciešā sadarbībā arī ar Eiropas Ārējās darbības dienestu (EĀDD), lai nodrošinātu, ka to attiecīgais darbs cilvēktiesību jomā ir saskaņots un konsekvents.
ESĪP ir atbildīgs par savas komandas izveidi, nodrošinot, ka tajā ir iekļautas personas, kurām ir īpašas zināšanas savu uzdevumu veikšanai. Šīs komandas locekļus norīko no ES iestādēm, ES valstīm un EĀDD, un tiem savi pienākumi jāveic un jārīkojas ESĪP pilnvaru interesēs.
ESĪP veic visus praktiski iespējamos pasākumus visa tā tiešā pakļautībā esošā personāla drošībai.
ESĪP sniedz regulārus ziņojumus:AP;PDK;Padomes Cilvēktiesību jautājumu darba grupai.Ziņojumus izsūta, izmantojot COREU tīklu.
Sākotnējais lēmums vairākas reizes ir grozīts un pagarināts; pēdējo reizi tas darīts 2018. gadā. Ar Lēmumu (KĀDP) 2018/225 ESĪP laikposmam līdz 2019. gada 28. februārim, kad beigsies ESĪP pilnvaru termiņš, piešķir budžetu EUR 894 178 apmērā.
KOPŠ KURA LAIKA LĒMUMS IR PIEMĒROJAMS?
Tas ir spēkā kopš 2019. gada 1. marta.
KONTEKSTS
Plašāka informācija:ES īpašie pārstāvji (Eiropas Ārējās darbības dienests).ES stratēģija un rīcības plāns par cilvēktiesībām un demokrātiju (Eiropas Savienības Padome).
PAMATDOKUMENTS
Padomes Lēmums (KĀDP) 2019/346 (2019. gada 28. februāris), ar ko ieceļ amatā Eiropas Savienības īpašo pārstāvi cilvēktiesību jautājumos (OV L 62, 1.3.2019., 12.–15. lpp.)
SAISTĪTIE DOKUMENTI
Padomes Lēmums 2012/440/KĀDP (2012. gada 25. jūlijs), ar ko ieceļ amatā Eiropas Savienības īpašo pārstāvi cilvēktiesību jautājumos (OV L 200, 27.7.2012., 21.–23. lpp.)
Lēmuma 2012/440/KĀDP turpmāki grozījumi un labojumi ir iekļauti pamattekstā. Šai konsolidētajai versijai ir tikai dokumentāla vērtība.
Padomes Lēmums (KĀDP) 2015/260 (2015. gada 17. februāris), ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos (OV L 43, 18.2.2015., 29.–32. lpp.)
Skatīt konsolidēto versiju.
Padomes Lēmums (KĀDP) 2017/346 (2017. gada 27. februāris), ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos (OV L 50, 28.2.2017., 66.–69. lpp.)
Skatīt konsolidēto versiju.
Padomes Lēmums (KĀDP) 2018/225 (2018. gada 15. februāris), ar kuru groza Lēmumu (KĀDP) 2017/346, ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos (OV L 43, 16.2.2018., 14. lpp.)
Pēdējo reizi atjaunots: 24.08.2018